孟生詩
作者：韓愈
朝代：唐

paragraphs: 孟生江海士，古貌又古心。
嘗讀古人書，謂言古猶今。
作詩三百首，窅默咸池音。
騎驢到京國，欲和熏風琴。
豈識天子居，九重鬱沈沈。
一門百夫守，無籍不可尋。
晶光蕩相射，旗戟翩以森。
遷延乍却走，驚怪靡自任。
舉頭看白日，泣涕下霑襟。
朅來遊公卿，莫肯低華簪。
諒非軒冕族，應對多差參。
萍蓬風波急，桑榆日月侵。
奈何從進士，此路轉嶇嶔。
異質忌處羣，孤芳難寄林。
誰憐松桂性，競愛桃李陰。
朝悲辭樹葉，夕感歸巢禽。
顧我多慷慨，窮檐時見臨。
清宵靜相對，髮白聆苦吟。
采蘭起幽念，眇然望東南。
秦吳修且阻，兩地無數金。
我論徐方牧，好古天下欽。
竹實鳳所食，德馨神所歆。
求觀衆丘小，必上泰山岑。
求觀衆流細，必泛滄溟深。
子其聽我言，可以當所箴。
既獲則思返，無爲久滯淫。
卞和試三獻，期子在秋砧。